Kommer oor 'bruin water' in Oudtshoorn | Netwerk24
Deur Jackie Kruger 29 Mei 2019 17:30
'n Glas met bruinerige water in Oudtshoorn. Foto: Verskaf
Kommer heers oor "bruin water" wat in Oudtshoorn in die Klein Karoo voorkom.
Die bruin water het volgens inligting van inwoners Woensdag in gebiede soos Hoogstraat voorgekom.
Vroeër vandeesmaand het mense ook op die Facebook-groep "Oudtshoorniete staan saam" gekla oor die water se geelbruinerige kleur in dele soos Hospitaalstraat. Volgens inskrywings was die water vuil en het dit blykbaar gestink, soveel so dat daar nie in gebad kan word nie.
'n Glas water wat Woensdag op die munisipale WhatsApp-groep geplaas is, wys dat die water 'n bruinerige kleur het.
Ntobeko Mangqwengqwe, 'n woordvoerder van die Oudtshoorn-munisipaliteit, sê by navraag die departement van waterwese is nie bewus van enige probleme met die water nie. Ook is geen klagte oor die water onlangs by die departement ingedien nie. Mense moet spesifieke inligting gee oor presies waar die probleme voorkom en daar sal dadelik ondersoek ingestel word.
* Die Oudtshoorn-munisipaliteit het Dinsdag op sy Facebook-blad oor watertekorte in Dysselsdorp gewaarsku.
Volgens die munisipaliteit is die Eskom-mini-substasie wat boorgate van die Klein Karoo- landelike watervoorraad-skema in Varkieskloof voed, verlede naweek erg gevandaliseer. Eskom is besig met werk om die substasie met 'n noodtransformator te vervang. Watertekorte kan egter tot Vrydag voorkom. Verbruikers van die skema word gevra om water spaarsamig te gebruik sodat die vlakke van die reservoir kan herstel.